LATVIJAS REPUBLIKAS MINISTRU KABINETS

2021.gada Noteikumi Nr.

Rīgā (prot. Nr. .§)

**Prasības un kārtība tehnisko līdzekļu uzstādīšanai uz ceļiem un prasības informācijas nosūtīšanai un saņemšanai no tehniskiem līdzekļiem apstrādei transportlīdzekļu un to vadītāju valsts reģistrā**

Izdoti saskaņā ar [Ceļu satiksmes likuma](https://m.likumi.lv/ta/id/45467-celu-satiksmes-likums)
[43.7 panta](https://m.likumi.lv/ta/id/45467-celu-satiksmes-likums#p43.6) piekto daļu

1. **Vispārīgi jautājumi**
2. Noteikumi nosaka:
	1. prasības tehnisko līdzekļu uzstādīšanai uz ceļiem;
	2. kārtību tehnisko līdzekļu uzstādīšanai uz ceļiem;
	3. prasības informācijas nosūtīšanai un saņemšanai no tehniskiem līdzekļiem apstrādei transportlīdzekļu un to vadītāju valsts reģistrā.
3. Tehniskais līdzeklis ir iekārta vai iekārtu kopums, ar kuru veic pārkāpumu fiksēšanu, neapturot transportlīdzekli.
4. **Prasības tehnisko līdzekļu uzstādīšanai uz ceļiem**
5. Transportlīdzekļu vadītāju informēšanai pirms vietām, kur paredzēts uzstādīt tehniskos līdzekļus, uzstāda attiecīgas ceļa zīmes un apzīmējumus.
6. Tehniskie līdzekļi atbilst šādām prasībām:
	1. aprīkoti ar pārsprieguma un zibens aizsardzības sistēmām, kā arī ar automātisku ugunsdzēsības aprīkojumu;
	2. sastāv no iekārtām, kurām raksturīga ilgstoša veiktspēja un izturība ar darbības laiku vismaz 8 gadi;
	3. nodrošina iespēju straumēt H.264 standarta video signālu monitoringa nolūkos;
	4. veido kompresētas ierakstu paketes (tostarp attēlus, metadatus) un tās šifrē, izmantojot šifrēšanas kodus un datni, lai nodrošinātu drošu datu apmaiņu;
	5. izmanto reģistrācijas iekārtas ar automātisku transportlīdzekļu valsts reģistrācijas numurzīmju noteikšanu un infrasarkano papildu apgaismojumu diennakts tumšajā laikā. Iekārtas veiktspējai jābūt ne zemākai kā 1800 transporta līdzekļu numurzīmju atpazīšana stundā vienā braukšanas joslā, tiem pārvietojoties ar ātrumu līdz 220 km/h;
	6. spēj reģistrēt satiksmes plūsmas visās ceļa konkrētā braukšanas virziena joslās, nodrošinot automātisku vismaz 92% transportlīdzekļu valsts reģistrācijas numurzīmju atpazīšanu.

1. Vidējā ātruma kontroles tehniskajos līdzekļos papildus šo noteikumu 4. punktā minētajām prasībām nodrošina laika sinhronizāciju no vismaz diviem neatkarīgiem uzticamiem laika avotiem.
2. Valsts policija sadarbībā ar valsts vai pašvaldības ceļu pārvaldītājiem izveido tehnisko līdzekļu uzstādīšanas vietu sarakstu, kuru aktualizē ne retāk kā vienu reizi gadā.
3. Valsts policija nodrošina šo noteikumu 11. punktā minētā saraksta publicēšanu tās tīmekļvietnē.
4. **Kārtība tehnisko līdzekļu uzstādīšanai uz ceļiem**
5. Konkrēto tehnisko līdzekļu uzstādīšanu, darbības nodrošināšanu un uzturēšanu veic Valsts policija, valsts vai pašvaldības ceļu pārvaldītājs vai VAS “Ceļu satiksmes drošības direkcija”.
6. Uzstādot tehniskos līdzekļus uz ceļiem, atbildīgā persona sagatavo dokumentu, kurā fiksē tehniskā līdzekļa uzstādīšanas faktu. Tajā norāda precīzu tehniskā līdzekļa atrašanās vietu, uzstādīšanas datumu un laiku, tehniskā līdzekļa ražotāja tehniskajā dokumentācijā norādītos tehniskā līdzekļa parametrus. Noņemot tehnisko līdzekli, minētajā dokumentā norāda tehniskā līdzekļa noņemšanas datumu, laiku un iemeslu.
7. **Prasības informācijas nosūtīšanai un saņemšanai no tehniskiem līdzekļiem apstrādei transportlīdzekļu un to vadītāju valsts reģistrā**
8. Valsts vai pašvaldības ceļu pārvaldītājam, kurš nodrošina tehnisko līdzekļu uzstādīšanu un to darbību pārkāpumu fiksēšanai, neapturot transportlīdzekli, ir tiesības saņemt šādu informāciju no transportlīdzekļu un to vadītāju valsts reģistra un veikt tās apstrādi:
	1. datus par transportlīdzekļu valsts tehnisko apskati;
	2. datus par sauszemes transportlīdzekļu īpašnieku civiltiesiskās atbildības obligāto apdrošināšanu;
	3. datus par autoceļu lietošanas nodevas samaksu.
9. Valsts vai pašvaldības ceļa pārvaldītājam, kurš nodrošina tehnisko līdzekļu uzstādīšanu un to darbību pārkāpumu fiksēšanai, neapturot transportlīdzekli, ir pienākums nodrošināt pārkāpuma datu (parakstīts pārkāpuma konteiners, kurā ietilpst attēlu komplekts un metadati XML formātā) nodošanu tiešsaistē transportlīdzekļu un to vadītāju valsts reģistram, izmantojot WEB servisa metodes izsaukumu. Pārkāpumu dati iesniedzami formātā, kas atbilst prasībām par kopējo datu integritāti un konfidencialitāti.
10. Informācijas nosūtīšanai un saņemšanai no tehniskiem līdzekļiem izmanto informācijas un komunikācijas tehnoloģijas, kas atbilst Ministru kabineta 2015.gada 28.jūlija noteikumiem Nr. 442 “Kārtība, kādā tiek nodrošināta informācijas un komunikācijas tehnoloģiju sistēmu atbilstība minimālajām drošības prasībām”.
11. VAS “Ceļu satiksmes drošības direkcija” ir pienākums transportlīdzekļu un to vadītāju valsts reģistrā pieņemt un apstrādāt informāciju par pārkāpuma faktu, kas saņemta no Valsts policijas un valsts vai pašvaldības ceļa pārvaldītāja uzstādītajiem tehniskiem līdzekļiem, un nosūtīt to policijai izvērtēšanai un lēmuma par soda piemērošanu pieņemšanai.

Ministru prezidents A.K.Kariņš

Satiksmes ministrs T.Linkaits

Iesniedzējs: satiksmes ministrs T.Linkaits

Vīza: valsts sekretāre I.Stepanova